Nieteenstaande het hy besluit om dit veilig te speel en hy verklaar dat dit 'n koue winter gaan wees en hulle moet begin brandhout bymekaar maak ter voorbereiding. Hy is egter 'n praktiese man en na 'n paar dae kry hy 'n plan. Hy stap na 'n publieke telefoon by die nasionale pad, skakel die weerburo en vra, "Gaan die komende winter koud wees in die Kalahari?"
Volgens Charles Jones sal die mens wat jy vyf jaar van vandag af gaan wees in 'n groot mate van twee dinge afhang: die boeke wat jy lees en die mense wat jy jou vriende maak.
Ons is dikwels die mening toegedaan om kennis te verwerf jy by 'n universiteit of kollege moet inskryf om 'n formele kwalifikasie te kry. Ons leef vandag egter in 'n tyd waar inligting meer vrylik beskikbaar is as ooit te vore. Met die druk van 'n paar knoppies op jou rekenaar het jy toegang tot 'n onbeperkte skatkamer van informasie oor bykans enige onderwerp onder die son.
En dan is daar altyd 'n biblioteek waarby jy kan aansluit. Wat 'n wonderlike voorreg om by 'n biblioteek in te stap en tussen boeke te kies en keur. Die boeke dan uit te neem en by die huis te lees en te bestudeer.
Lees is 'n avontuur wat jou insig en kennis verbreed om as mens te groei en soveel meer te maak van die omstandighede en die wêreld waarin jy leef.
Wat moet jy lees? Jy kan enigiets lees. Daar is geweldig baie inligting beskikbaar. Jy kan lees van tuinbou, geskiedenis van die mensdom, ruimte-reise, mediese ontwikkeling, heldedade van mense, selfontwikkeling, finansiële kennis, nuwe ontdekkings, navorsing op verskillende terreine. Dit is self goed om oor die geskiedenis te lees, want dit gee aan jou perspektief op jou lewe en die verwantskap met die verlede, die hede en die toekoms. Daar is soveel om op te lees en jou menswees daardeur te verryk. Hierdie soort lees is ingestel om jou kennis te verbreed. Dit dissiplineer en oefen jou brein en help jou om krities en innoverend te dink. Jy kan egter ook lees vir die plesier verbonde aan lees. 'n Lekker storieboek is ook goed vir stimulasie van die brein en help dikwels met die ontlading van stres en eensaamheid. Die enigste lees wat seker nie veel help nie, is wanneer jy met 'n negatiewe gesindheid en weerstand lees.
"Ek vind televisie baie opvoedkundig. Elke keer as iemand die televisiestel aansit, gaan ek na 'n ander kamer en lees 'n boek." - Groucho Marx
"Hoe meer jy lees, hoe meer dinge sal jy leer. Hoe meer dinge jy leer, hoe meer plekke sal jy besoek." - Dr. Seuss
"Jy het nie nodig om boeke te verbrand om 'n kultuur te vernietig nie. Al wat jy moet doen is om mense te kry om op te hou lees." - Ray Bradbury -